Κίνητρα στους πολίτες για να πληρώνουν με κάρτες, όπως κληρώσεις ακινήτων αν πραγματοποιηθούν περισσότερες από τις απαιτούμενες ηλεκτρονικές πληρωμές - Όλοι οι επαγγελματίες θα πρέπει να διαθέτουν μηχάνημα POS -Έως τέλος Ιουλίου η κυβέρνηση θέλει να ψηφιστεί στη Βουλή το σχέδιο

Το νέο νομοσχέδιο που σχεδιάζει να καταθέσει μέχρι το τέλος Ιουλίου η κυβέρνηση για το πλαστικό χρήμα αλλάζει τα πάντα στις καθημερινές μας συναλλαγές.

Η αρχή θα γίνει με τα εστιατόρια και τα κέντρα διασκέδασης, τους ελεύθερους επαγγελματίες, όπως γιατροί, δικηγόροι, ηλεκτρολόγοι, υδραυλικοί, καθώς αυτοί οι επαγγελματικοί κλάδοι βρίσκονται στη «ζώνη υψηλού κινδύνου» για φοροδιαφυγή.

Η εφαρμογή του σχεδίου «πλαστικό χρήμα» θα γίνει σταδιακά, αρχής γενομένης από Αύγουστο, ενώ οι επιχειρήσεις και οι επαγγελματίες που δεν θα συμμορφωθούν, θα έρθουν αντιμέτωποι με υψηλά πρόστιμα. Πάντως,, σύμφωνα με το σχέδιο ο πελάτης θα μπορεί να επιλέξει ελεύθερα αν θα πληρώσει με μετρητά ή με κάρτα, ωστόσο επιχειρήσεις και επαγγελματίες θα πρέπει να διαθέτουν POS υποχρεωτικά. Σε επόμενο στάδιο, οι περισσότερες συναλλαγές θα γίνονται υποχρεωτικά με πλαστικό χρήμα.

Ως εκ τούτου, για τα εισοδήματα του 2016, (δηλ. φορολογικές δηλώσεις του 2017), θα μετρούν χάρτινες και ηλεκτρονικές αποδείξεις και οι φορολογούμενοι πρέπει να έχουν αποδείξεις για συναλλαγές με μετρητά και πλαστικό χρήμα από 10% έως και 30% του εισοδήματός τους.

Όσον αφορά στα εισοδήματα του 2017, τις φορολογικές δηλώσεις δηλαδή το 2018, η Εφορία θα αναγνωρίζει για την κατοχύρωση του αφορολόγητου μόνο πληρωμές με πλαστικό χρήμα. Τα όρια θα παραμείνουν τα ίδια, από 10% έως 30%.

Πόσες αποδείξεις απαιτούνται

Για εισοδήματα έως 10.000 ευρώ ποσοστό 10%

Για εισοδήματα από 10.001 έως 20.000 ποσοστό 15%

Για εισοδήματα από 20.001 έως 40.000 ποσοστό 20%

Για εισοδήματα από 40.001 και άνω ποσοστό άνω του 30%

Όσα πρέπει να προσέξουν οι επαγγελματίες

-Κληρώσεις ακινήτων αν πραγματοποιηθούν περισσότερες από τις απαιτούμενες ηλεκτρονικές πληρωμές και επιστροφή μετρητών για ηλεκτρονικές συναλλαγές με συγκεκριμένες κατηγορίες επαγγελματιών υψηλού κινδύνου φοροδιαφυγής

-Όλες οι ταμειακές μηχανές συνδέονται με τη Γενική Γραμματεία Δημοσίων Εσόδων

-Όλοι οι επαγγελματίες θα πρέπει να διαθέτουν μηχάνημα POS – θα δοθεί ένα εύλογο χρονικό διάστημα προσαρμογής της αγοράς.

-Πρόστιμο σε όποιον επαγγελματία αρνηθεί σε φορολογούμενο την πληρωμή με πλαστικό χρήμα

-Όλες οι κάρτες και οι τραπεζικοί λογαριασμοί ταυτοποιούνται με τον ΑΦΜ των φορολογούμενων

-10 ημέρες περιθώριο θα έχει κάθε νέος επιχειρηματίας – επαγγελματίας για να προμηθευτεί μηχανάκι POS προκειμένου να ξεκινήσει τη δραστηριότητά του.

-Έναν ακατάσχετο λογαριασμό θα πρέπει να δηλώσουν όλοι στη ΓΓΔΕ. Ο λογαριασμός θα είναι προστατευμένος από κατασχέσει για παλιά ληξιπρόθεσμα χρέη στην Εφορία και στα ασφαλιστικά ταμεία αλλά θα γίνονται αυτόματοι συμψηφισμοί για ΦΠΑ και αυτόματες πληρωμές για ασφαλιστικές εισφορές και φόρο μισθωτών υπηρεσιών. Στον λογαριασμό αυτόν θα μπορούν να κατατίθενται μετρητά αλλά δεν θα επιτρέπονται αναλήψεις μετρητών.